Chris Swanepoel, bekende krieketkommentator, aanbieder van Hoe verklaar jy dit? en samesteller van verskeie bekroonde dokumentêre programme, trek die einde van die maand die deur van sy RSG-kantoor in Seepunt, agter hom toe om sy aftrede te begin geniet.
Chris bewys hy is ‘n gesoute hoorbeeldmaker met programme soos: Nuwe wyn in ou vate (1987), ‘n program oor die kuipersberoep; Diederik van Dundee (1989) oor D.J. Opperman waarvoor hy die ATKV-radioprys ontvang; S.V. Petersen – Kind van die dal (1989) waarvoor hy bekroon is met ‘n Artes-merieteprys; Liesbet van die lettere (1990) oor Elisabeth Eybers wat vir die tweede agtereenvolgende jaar die ATKV-radioprys aan hom besorg en Toemaar die donker man (1993) oor Ingrid Jonker wat met die Suid-Afrikaanse Akademie vir Wetenskap en Kuns se SAUK-Radioprys vir 1994 bekroon word. In 2008 ontvang hy vir die derde keer die ATKV-radioprys vir ‘n dokumêntere program oor Saartjie Baartman.
Toe was daar ook nog die keer toe hy nog die program, Geskiedenis en Perspektief aangebied het en gratis vir drie weke lank op ‘n luisteraarstoer vertrek het na die Ooste. Daar het hy Maria van Riebeeck se graf in Malacca, Maleisië besoek en ook verskeie boere-konsentrasiekampte in die destydse Ceylon (nou Sri Lanka) besoek. Sy werk, sê hy, het sy perspektief verbreed.
En, soos hy self sê, verslind hy al wat misdaadriller is uit die pen van skrywers soos Rudi van Rensburg, Deon Meyer en ‘n verskeidenheid ander Afrikaanse skrywers.
Hul vroue het hulle die onmoontlike tweeling genoem, vertel kollega Johan Rademan, wat ‘n jaar ná Chris by die SABC ingeval het. “Ons het soveel dinge gedeel, dit was ongelooflik hoe hy altyd ‘n goeie mentor en raadgewer was vir die gehalte programme wat ‘n mens wou aanbied. Een van sy vernaamste kenmerke is sy belesenheid en hoe jy hom altyd as ‘n klankbord kon gebruik het vir wat jy wou doen.”
Deur die jare het die twee ook baie lief en leed gedeel. “Chris was ‘n gesinsman by uitnemendheid en ek dink dis waar ons gedeelde waardes ook vandaan gekom het,” vertel Rademan, oftewel JR soos hy op kantoor bekendstaan. “Ons het albei, tussendeur die eise wat ons werk aan ons gestel het, ons gesinne baie hoog op prys gestel en ook baie pret saam gehad. Ons het die heel eerste KKNK saam beleef toe dit nog in geraamtevorm was. Ons het baie lekker sosiaal verkeer, maar ek dink die verlies wat ons gaan ervaar, kan ‘n mens eintlik nie met geld koop nie. Dis iets wat oor baie jare aangekom het. Chris gaan beslis ‘n leemte laat in terme van sy toegewydheid en sy diepte-agtergrond oor baie dinge.”